b'\n_START_ARTICLE_\nSizif\n_START_PARAGRAPH_\nSizif (gr\xc4\x8d. \xce\xa3\xce\xaf\xcf\x83\xcf\x85\xcf\x86\xce\xbf\xcf\x82, S\xc3\xadsuphos) u gr\xc4\x8dkoj mitologiji Eolov je i Enaretin sin. Prema nekim izvorima bio je Odisejev otac, prije nego \xc5\xa1to se Odisejeva majka Antikleja udala za Laerta. Poznat je po personifikaciji uzaludnog posla. Naime, Sizif je bio osu\xc4\x91en da veliku kamenu gromadu gura uz planinsku strminu da bi ju postavio na vrh. No, svaki put kada bi se primaknuo vrhu, kamena bi mu kugla izmaknula i sunovratila se u podno\xc5\xbeje brda. Sizif je tako poku\xc5\xa1avao, iznova i iznova, ali neuspje\xc5\xa1no.\n_START_SECTION_\n\xc5\xbdivot\n_START_PARAGRAPH_\nSizif je bio osniva\xc4\x8d i kralj Efira (Korinta). Promicao je navigaciju i trgovinu, ali bio je pohlepan i sklon prijevari te je ubijao putnike i goste. Zaveo je svoju ne\xc4\x87akinju, preuzeo bratovo prijestolje i izdao Zeusovu tajnu - da je silovao Eginu, k\xc4\x87er rije\xc4\x8dnog boga Azopa ili, u drugoj ina\xc4\x8dici mita, Eola. Zeus je naredio Hadu da ga okuje u paklu. Sizif je ondje pitao Tanatosa da isproba lance da vidi kako rade, a kad je to u\xc4\x8dinio, Sizif ga je ostavio okovanog i prijetio Hadu. Budu\xc4\x87i da je Tanatos bio bog smrti, nitko nije mogao umrijeti sve dok se nije umije\xc5\xa1ao Ares. Naime, Aresa je \xc5\xbeivciralo to \xc5\xa1to ga bitke i ratovi nisu zabavaljali jer nije bilo smrti pa je oslobodio Tanatosa i poslao Sizifa u Tartar._NEWLINE_No, prije nego \xc5\xa1to je Sizif umro, bio je rekao svojoj \xc5\xbeeni da ne prinosi uobi\xc4\x8dajene \xc5\xbertve kad bude mrtav. Potom se u Hadu po\xc5\xbealio Perzefoni da ga \xc5\xbeena zanemaruje i nagovorio je da ga pusti na zemaljski svijet da je zatra\xc5\xbei da u\xc4\x8dini svoje du\xc5\xbenosti. Kad je Sizif stigao u Korint, odbio se vratiti te ga je na posljetku Hermes vratio u Tartar.\n_START_SECTION_\nSizifov posao\n_START_PARAGRAPH_\nBogovi su ga za sve njegove prijevare kaznili. Morao je gurati veliku stijenu do vrha brijega, ali prije nego \xc5\xa1to bi stigao do vrha, kamen bi se otkotrljao te je morao po\xc4\x8deti iznova. O ovome pri\xc4\x8da i Homer u svojoj Odiseji. Stoga se danas koristi metafora "Sizifov posao" za uzaludan posao ili besmislene radnje._NEWLINE_Prema solarnoj teoriji, Sizif je Sun\xc4\x8dev disk koji se svakoga dana di\xc5\xbee na istoku, a potom pada na zapadu. Drugo u\xc4\x8denje tvrdi da je Sizif personifikacija \xc4\x8dovjekove borbe u potrazi za znanjem.'